達觀亭歌爲建康徐氏作
作者：戴表元
朝代：宋

paragraphs: 天風颯爽巖曦開，雲溪縈環芳樹來。
林棲島處眼未識，何人擇勝誅荒萊。
仙跡著人清辟易，徐郎襟懷趙郎筆。
經營須通山鬼意，開鑿曾煩祖龍力。
高亭一區尤絕塵，滄浪捧足芙蓉雲。
憑危醉歌敞花氣，九衢塵土何紛紛。
客來問名名達觀，對此心情轉蕭散。
想見千秋爭戰場，只把雲霞眼中換。
浮名絆人茲可憐，飛鴉落日釣窗前。
何時真脫塵纓去，我自網魚君刺船。